Gordhan wil gordel intrek; waarsku staatsentiteitePravin Gordhan is Sondag weer aangestel as minister van finansies. Gordhan het gesê die reaksie van die finansiële markte op verlede week se verwikkelinge is welbekend. “Ons geldeenheid het geval, die aandelebeurs het met 2,94% gedaal en effekteopbrengste het met meer as 150 basispunte opgeskiet. “Ons regering is deeglik bewus van die finansiële impak wat dit gehad het op diegene wat in ons ekonomie belê. Soos pres. Zuma aangedui het, wanneer ŉ besluit verwikkelinge soos dié veroorsaak het ŉ demokratiese regering die plig om te luister en gepas daarop te reageer.” Gordhan het gesê daar sal die volgende paar maande op verskeie aspekte gefokus word, waar onder gesonde fiskale bestuur. “Ons bestedingsplafon is onaantasbaar. Ons kan slegs bykomende besteding hê indien ons ekstra inkomste het. Ons gaan ons pogings om bestedingsdoeltreffenheid in die staatsdiens te verseker, verskerp. Nuwe maatreëls word getref om korrupsie te verminder en deursigtigheid te verbeter.” Volgens Gordhan is die regering nog altyd duidelik oor maatskappye in staatsbesit se risiko tot die fiskale raamwerk. “Ek wil beklemtoon dat ondersteuning aan dié maatskappye op ŉ fiskaal volhoubare wyse gedoen sal word. Soos pres. Zuma gesê het ‘geen staatsentiteit sal aan die regering voorskryf hoe dit bygestaan moet word nie en niks sal gedoen word wat strydig is met die fiskale omsigtigheid waarvoor ons land bekend is nie’.” Gordhan het gesê hy neem kennis van die bekommernisse rakende die kredietgraderingsagentskappe se buitelandse valutakredietgradering van Suid-Afrika. “Ons sal poog om die beleggingsgradering van Suid-Afrika te beskerm,” het hy gesê.